EFF: ‘Parlement heul met polisie’Julius Malema (Foto: Twitter) Die EFF beskuldig die parlementêre sekerheidsafdeling daarvan dat hulle in die geheim saamsweer om polisielede in die parlement in te smokkel om met geweld op te tree teen lede van die EFF gedurende die staatsrede. “Die EFF het bewus geword daarvan dat die parlementêre hoof van sekerheid, Deon van der Spuy, geheime vergaderings hou met die doel om Suid-Afrikaanse polisielede, aangetrek as parlementêre beskermingsbeamptes, in die parlement in te smokkel,” lui ŉ verklaring deur die party. Die EFF beweer die plan is om polisielede, geklee in swart en wit, tydens die staatsrede op 13 Februarie in die parlement in te bring. Dit terwyl die reëls van die parlement duidelik sê dat lede van die Suid-Afrikaanse polisie nie toegelaat word om parlementêre lede te verwyder nie. Pres. Cyril Ramaphosa tydens die staatsrede in Februarie 2019 (Foto: Phando Jikela/ANA) “Die arrogansie om die Grondwethof en die reëls van die parlement so vroeg in die termyn te omseil, net om ŉ besluitelose en onbevoegde president te beskerm, gaan veroorsaak dat die behoorlike werking van die parlement inmekaarval,” lui die verklaring. Die party sê hulle sal “beslissend en radikaal” optree teen enige poging om opposisiepartye te onderdruk. “Die EFF wil dit duidelik stel dat ons nie geïntimideer sal word nie en sal die uitvoerende gesag op alle moontlike wyses aanspreeklik hou. Indien pres. Cyril Ramaphosa wil voortgaan om Pravin Gordhan te verdedig, sal ons hom hanteer op dieselfde wyse as wat ons die korrupte en misdadige [oudpres.] Jacob Zuma hanteer het,” sê die party. Die party het weereens gedreig om die staatsrede te ontwrig sou Pravin Gordhan steeds in sy pos as minister van openbare werke aanbly. “Wanneer Cyril Ramaphosa praat, sal ons ook praat.”